# Norman Jewison

Norman Frederick Jewison (Toronto, Canadà, 21 de juliol de 1926 - Los Angeles, 20 de gener de 2024) va ser un director, productor i actor canadenc. Director de grans èxits mundials com El violinista a la teulada, Jesucrist superstar o En la calor de la nit. Va ser el fundador de la Canadian Film Centre.

## Biografia

Jewison es va graduar a la Universitat de Toronto. Després de servir a l'Armada durant la Segona Guerra Mundial, a la primera part de la dècada dels 50 es va embarcar en un viatge pel sud dels Estats Units, on va ser sensible als casos de desigualtat i racisme. Aquesta experiència i els sentiments que van produir en Jewison formen part del leitmotiv de la filmografia del realitzador.
El seu debut com a director va ser amb 40 Pounds of Trouble al qual van seguir títols com Send Me No Flowers (1964), L'art de l'amor (1965) o El rei del joc (1965). Però el seu primer èxit va arribar amb En la calor de la nit (1967), una atractiva pel·lícula a mig camí entre el thriller policíac i el cinema de denúncia.
A principi dels 70, arriba el seu altre gran èxit: El violinista a la teulada on retrata a manera de musical i amb un excel·lent sentit de l'humor la vida d'un poble jueu a Ucraïna en plena època tsarista. Durant aquesta dècada va dirigir pel·lícules de temàtiques molt diferents com la futurista Rollerball (1975), el gran musical d'influència hippy Jesucrist superstar (1973) i la compromesa Justícia per a tothom (1979).
El 1981 i amb la seva filmografia completament assentada, Jewison va ser reconegut com a Oficial de l'Orde del Canadà. El 1988, funda el Centre canadenc de cinema, institut de formació de directors situat a Toronto, Ontario. Durant els 80 fins a l'actualitat, Jewison ha alternat els seus projectes cinematogràfica amb telefilms. Ha dirigit 10 projectes per al cinema, molts d'ells menors, encara que destaquen films com Agnès de Déu amb Jane Fonda i Anne Bancroft, Encís de lluna (1987), que va suposar l'Oscar per Cher, o The Hurricane (1999).

## Filmografia com a director

* 40 Pounds of Trouble (1963)
* The Thrill of It All (1963)
* Send Me No Flowers (1964)
* L'art de l'amor (1965)
* El rei del joc (1965)
* Que vénen els russos! (1966)
* En la calor de la nit (1967)
* El cas de Thomas Crown (1968)
* Chicago, Chicago (1969)
* El violinista a la teulada (1971)
* Jesucrist superstar (1973)
* Rollerball (1975)
* F.I.S.T. (1978)
* Justícia per a tothom (1979)
* Amics íntims (1982)
* Història d'un soldat (1984)
* Agnès de Déu (1985)
* Encís de lluna (1987)
* Records de guerra (1989)
* Els diners dels altres (1991)
* Només tu (Only You) (1994)
* L'amic invisible (1996)
* The Hurricane (1999)
* Dinner with Friends (2001) (TV)
* Walter and Henry (2001) (TV)
* La sentència (The Statement) (2003)

## Referències

* ↑ «Fallece Norman Jewison, director de 'Jesucristo Superstar'» (en castellà), 23-01-2024. [Consulta: 23 gener 2024].
* ↑ «Jewison interview in CBCs "The Hour", May 27, 2009». Canadian Broadcasting Corporation. [Consulta: 4 juny 2011].
* ↑ ; LoBrutto, Vincent«Norman Jewison Receives the ACE Golden Eddie Award». American Cinema Editors, 2008. Arxivat de l'original el 18 febrer 2008.
* ↑ «Norman Jewison biography». Governor General's Performing Arts Awards Foundation, 2003. [Consulta: 6 febrer 2015].